
Text rozhodnutia
Súd: Krajský súd Bratislava Spisová značka: 3S/213/2011 Identifikačné číslo súdneho spisu: 1011201771 Dátum vydania rozhodnutia: 11. 12. 2012 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2012:1011201771.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Viery Šebestovej a členiek senátu JUDr. Dáši Filovej a JUDr. Anny Peťovskej, PhD., v právnej veci žalobcu: X. V., XXX XX V. XX, P.: XX XXX XXX, zastúpený advokátskou kanceláriou JUDr. Radomír Bžán, s.r.o., Nám. Ľ. Štúra 2, 811 02 Bratislava, proti žalovanému: Úrad pre verejné obstarávanie, Dunajská 68, P.O.Box 58, 820 04 Bratislava, o preskúmanie zákonnosti rozhodnutia žalovaného zo dňa 22.09.2011 č. 550-6000/2011- ON/196, takto r o z h o d o l : Krajský súd v Bratislave napadnuté rozhodnutie žalovaného č. 550-6000/2011-ON/196 zo dňa 22.09.2011 zrušuje podľa § 250j ods. 2 písm. a/ Občianskeho súdneho poriadku a vec vracia žalovanému na ďalšie konanie. Žalovaný je povinný zaplatiť žalobcovi trovy konania vo výške 541,93 eur k rukám zástupcu žalobcu do troch dní od právoplatnosti rozsudku. o d ô v o d n e n i e : Žalobou sa žalobou doručenou Najvyššiemu súdu SR dňa 06.10.2011 domáhal, aby súd zrušil rozhodnutie žalovaného zo dňa 22.09.2011 a vec mu vrátil na ďalšie konanie. Najvyšší súd SR uznesením č.k. 8Sž/32/2011-12 zo dňa 13.10.2011 rozhodol tak, že vec postúpil príslušnému Krajskému súdu v Bratislave. Žalobca v žalobe uvádza, že žalovaný vyhlásil verejnú súťaž na predmet zákazky „Revitalizácia hnedého priemyselného parku v obci Utekáč“, ktorého obstarávateľom je žalobca. Uvedené vyhlásenie verejnej užšej súťaže bolo uverejnené vo Vestníku verejného obstarávania č. 97/2011 zo dňa 19.05.2011 pod zn. 03651-MUP. V rámci procesu hodnotenia boli vznesené námietky navrhovateľa proti podmienkam uvedeným v súťažných podkladoch poskytnutých v lehote na predkladanie ponúk v užšej súťaži na uvedený predmet zákazky. Dňa 22.09.2011 žalovaný vydal rozhodnutie, ktorým zrušil uvedenú súťaž na predmet zákazky v zmysle § 139 ods. 2 písm. a/ zák. č. 25/2006 Z.z. o verejnom obstarávaní a o zmene a doplnení niektorých zákonov (ďalej iba zák. č. 25/2006 Z.z.). Žalobca uvádza, že žalovaný sa v napadnutom rozhodnutí odvoláva na odborné stanovisko, ktoré si vyžiadal a ktoré sa stalo základom pre napadnuté rozhodnutie. Žalobca tvrdí, že toto sa nezakladá na pravdivých skutočnostiach, a to z dvoch dôvodov: 1/ Celostenový prefabrikát z medzerovitého materiálu systémom WLS nie je bežné stavivo na trhu, ktoré si môže akýkoľvek zhotoviteľ objednať a následne ho svojpomocne zmontovať. Jedná sa o špecializovanú výrobu, ktorú je oprávnený montovať len výrobca, resp. ním poverený autorizovaný subjekt. Medzerovitý celostenový systém z keramických kompozitov je systém a nie stavebný materiál. Rozdiel medzi systémom a stavebným materiálom je ten, že za jeho realizáciu (výrobu vrátane montáže) zodpovedá výrobca a iba vtedy môže vydať certifikát, t.j. oprávnenosť k užívaniu, ktorá je garantovaná výrobcom. 2/ Výrobca medzerovitých keramických kompozitov udáva podmienky ich dodávky. Podľa vyjadrenia jedného z výrobcov, o ktoré požiadal žalobca, tento jednoznačne uviedol, že nie je možné dodávať výrobky z medzerovitých komponentov ako stavebné materiály bez toho, aby nezabezpečil samotnú montáž týchto výrobkov. 3/ Investor, ktorý bude užívať predmetnú halu pracoval na príprave projektovej dokumentácie v súčinnosti s obcou. Už vtedy boli vyslovené tri základné kombinácie na dodatočnú výplň existujúceho skeletu. Tak ako to uvádza v napadnutom rozhodnutí žalovaný, uvedené podmienky museli vyhovovať stuženiu existujúcej konštrukcie, opatreniam voči rezonancii z prevádzkovanej technológie a vibrácii a v neposlednom rade zvukovú nepriezvučnosť, pričom takto použitý technologický systém mal byť v kritériách max. 740 kg/m3. Z toho dôvodu projekt neriešil materiál, ale celý technologický systém. Z uvedených dôvodov je citovaný záver odborného stanoviska, ktorý si zabezpečil žalovaný, že ten, kto dokáže zabudovať kusové stavivo, dokáže zabudovať aj takýto celostenový technologický systém, nepravdivý. Preto žalobca tvrdí, že žalovaný pri vydaní napadnutého rozhodnutia vychádzal z nesprávne zisteného skutkového stavu a ako také je potom nesprávne a nezákonné. Žalobca si vyžiadal od jednotlivých dotknutých strán písomné stanovisko, a to: - od žalovaného odborné stanovisko doručené žalovanému dňa 16.09.2011, - od investora, ktorým je spoločnosť Slovakwood, s.r.o. Lučenec, v spolupráci s holandskou spoločnosťou Eltomation stanovisko k podmienkam, ktoré uviedol žalovaný v predmetnom rozhodnutí, - od jedného z výrobcov navrhovaného systému medzerovitých stien, ktorým je spoločnosť Gamart, s.r.o. Lučenec stanovisko k podmienkam, ktoré uviedol žalovaný v predmetnom rozhodnutí. Zo všetkých vyššie uvedených stanovísk je zrejmé, že tzv. odborné stanovisko, na ktoré sa v napadnutom rozhodnutí žalovaný odvoláva, je nesprávne. Žalovaný vo vyjadrení k žalobe uvádza, že žalobca vyhlásil užšiu súťaž podľa § 50 ods. 4 písm. a/ zák. č. 25/2006 Z.z. na predmet zákazky „Revitalizácia hnedého priemyselného parku v obci Utekáč“ vo Vestníku verejného obstarávania č. 97/2011 zo dňa 19.05.2011 pod zn. 03651-MUP. Záujemca EURO-BUILDING, a.s. Bratislava listom doručeným žalobcovi dňa 26.05.2011 požiadal o vysvetlenie podmienok uvedených v časti III.2.3 oznámenia o vyhlásení verejného obstarávania, pričom odpoveď na predmetnú žiadosť o vysvetlenie bola uvedenému záujemcovi doručená dňa 01.06.2011. Uvedený záujemca následne dňa 09.06.2011 doručil žalobcovi žiadosť o nápravu proti podmienkam uvedených v súťažných podkladoch alebo v iných dokumentoch poskytnutých v lehote na predkladanie ponúk v užšej súťaži podľa § 136 ods. 1 písm. b/ zák. č. 25/2006 Z.z. Žalobca doručil uvedenému záujemcovi dňa 16.06.2011 list „Oznámenie o výsledku vybavenia žiadosti o nápravu s odôvodnením a oznámenie o zamietnutí“. Uvedený záujemca listom zo dňa 22.06.2011 podal v lehote podľa § 138 ods. 5 písm. a/ zák. č. 25/2006 Z.z. námietky podľa § 138 ods. 2 písm. b/ proti podmienkam uvedeným v súťažných podkladoch alebo iných dokumentoch poskytnutých v lehote na predkladanie ponúk. Žalovaný na základe podaných námietok vydal dňa 22.09.2011 rozhodnutie č. 550-6000/2011-ON/196 podľa § 139 ods. 2 písm. a/ zák. č. 25/2006 Z.z. a nariadil žalobcovi zrušiť použitý postup zadávania zákazky. K námietke žalobcu týkajúcej sa odborného stanoviska, z ktorého vychádza žalobou napadnuté rozhodnutie, že sa nezakladá na pravdivých skutočnostiach žalovaný uvádza, že žalobca za účelom preukázania technickej spôsobilosti v bode III.2.3 „Technická spôsobilosť“ oznámenie o vyhlásení verejného obstarávania v podbode 1 písm. b/ vyžadoval od záujemcov predloženie zoznamu stavebných prác uskutočnených za predchádzajúcich 5 rokov (2006 až 2010), doplneného potvrdeniami o uspokojivom vykonaní stavebných prác uvedením cien, miest a lehôt uskutočnenia prác a zhodnotenia uskutočnených prác podľa obchodných podmienok, pričom ak odberateľom 1. bol verejný obstarávateľ dôkaz o plnení má potvrdiť tento verejný obstarávateľ, 2. bola iná osoba ako verejný obstarávateľ, dôkaz o plnení má potvrdiť objednávateľ; ak to nie je možné vyhlásením uchádzača alebo záujemcu o ich uskutočnení. Žalobca v predmetnom bode oznámenia vyhlásenia verejného obstarávania uviedol, že za práce podobné ako predmet zákazky sa považujú: pozemné stavby, verejné rozvody vody, kanalizácie, plynu, el. rozvody, ČOV (podľa prílohy v súťažných podkladoch). Žalobca tiež stanovil minimálnu požadovanú úroveň pre technickú spôsobilosť, a to nasledovne: „Uchádzač musí predložiť aspoň jednu referenciu z realizácie projektovanej technológie celostenových prefabrikátov vyhotovených z medzerovitých keramických betónov alebo jeho ekvivalent.“ Žalovaný uvádza, že v rámci konania o námietkach preskúmal skutočnosti uvedené v námietkach podaných záujemcom EURO-BUILDING, a.s., ktorý v rámci namietaných skutočností namietal práve nezákonnosť žalobcom stanovenej podmienky na preukázanie minimálne jednej referencie z realizácie projektovanej technológie celostenových prefabrikátov vyhotovených z medzerovitých keramických betónov alebo jeho ekvivalent. Vzhľadom na túto skutočnosť žalovaný požiadal o vypracovanie odborného stanoviska Ing. M. W., autorizovaného stavebného inžiniera SKSI reg. č. XXXX XX, inžinier pre statiku stavieb. Uvedený odborník na položenú otázku žalovaného odpovedal, že záujemca/uchádzač, ktorý je technicky spôsobilý a má skúsenosti s realizáciou obdobného predmetu zákazky, avšak pri použití iného spôsobu výstavby než ako je celostenový prefabrikát, napr. aj z kusových stavív je na zrealizovanie predmetu zákazky v danej užšej súťaži technicky spôsobilý. Tiež uviedol, že zhotoviteľ so všeobecne platnými povoleniami a technickou spôsobilosťou pre danú kategóriu stavieb je preto oprávnený vykonávať aj výstavbu z celostenových prefabrikátov. Tiež žalovaný uviedol, že ak na trhu existuje aspoň jeden výrobca schopný vyrobiť celostenový prvok s požadovanými parametrami (podľa požiadaviek kontrolovaného, resp. projektu), ktorýkoľvek zhotoviteľ stavby má možnosť tento si objednať a zabudovať. Žalovaný poukázal, že namietaná podmienka účasti stanovená žalobcom na preukázanie technickej spôsobilosti je v rozpore s ust. § 9 ods. 4 zák. č. 25/2006 Z.z. konkrétne s princípom nediskriminácie. Žalovaný konštatuje, že zistené porušenie zákona o verejnom obstarávaní sa vzťahuje výlučne na podmienku účasti na preukázanie minimálne jednej referencie z realizácie projektovanej technológie celostenových prefabrikátov vyhotovených z medzerovitých keramických betónov alebo jeho ekvivalent. Tým, že žalobca v rámci podmienok účasti týkajúcich sa odbornej a technickej spôsobilosti vyžadoval preukázanie referencie z realizácie objektu projektovaného z celostenových prefabrikátov jednoznačne diskriminoval, resp. mohol diskriminovať záujemcov, ktorí disponujú potrebnými technickými a odbornými kapacitami. Žalovaný uvádza k stanovisku spoločnosti Gamart, s.r.o., na ktoré sa žalobca odvoláva. Žalovaný uvádza, že v žiadnom prípade nemožno dospieť k záveru, že na realizáciu predmetu zákazky v predmetnej užšej súťaži by bol odborne a technicky spôsobilý výlučne záujemca, ktorý v minulosti realizoval technológie celostenových prefabrikátov, nakoľko túto spôsobilosť determinuje predovšetkým skutočnosť, či konkrétny záujemca disponuje potrebnými odbornými a technickými kapacitami, ktoré sú potrebné na realizáciu žalobcom stanoveného predmetu zákazky. Žalovaný uvádza, že referencie preukazujúce technickú a odbornú spôsobilosť, resp. podmienky účasti týkajúce sa technickej a odbornej spôsobilosti ako také musia byť v intenciách princípu nediskriminácie vždy stanovenej technologicky neutrálnej, t.j. nesmú byť naviazané na určitú technológiu, nakoľko naviazanie preukázania technickej a odbornej spôsobilosti na určitú technológiu prirodzene zakladá diskrimináciu, ktorá je v procese verejného obstarávania zákonom o verejnom obstarávaní reprobovaná. Žalovaný taktiež poukazuje na skutočnosť, že žalobca vyhlásil vo Vestníku verejného obstarávania č. XXX/XXXX zo dňa XX.XX.XXXX pod zn. 07404-MUP užšiu súťaž na predmet zákazky „Revitalizácia hnedého priemyselného parku v obci Utekáč“, v rámci ktorej si žalobca v oznámení o vyhlásení verejného obstarávania v bode III.2.3 „Technická spôsobilosť“ podbod 1 stanovil ako jednu z podmienok účasti „Záujemca predloží zoznam stavív za posledných päť rokov. Zoznam potvrdení, ktorý bude obsahovať minimálne tri ukončené stavby - pozemné stavby, kde obvodový výplňový materiál boli použité progresívne materiály, konštrukcie z ľahkých celostenových prefabrikátov vystužené dielce z ľahkého medzerovitého betónu z pórovitého kameniva so stavebnou vzduchovou nepriezvučnosťou - min. 65 podľa normy EN XXXX“. V predmetnom postupe zadávania zákazky boli jedným zo záujemcov podané námietky, v rámci ktorých navrhovateľ namietal aj vyššie uvedenú podmienku účasti. Žalovaný na základe podaných námietok rozhodnutím č. XXXX-XXXX/XXXX-ON-XXX zo dňa 11.03.2011 nariadil predmetný postup zadávania zákazky zrušiť, pričom žalovaný k predmetnej podmienke účasti v uvedenom rozhodnutí zaujal identický záver ako v žalobou napadnutom rozhodnutí, t.j. vyhodnotil uvedenú podmienku účasti ako rozpornú so zákonom č. 25/2006 Z.z. Žalobca následne na uvedený predmet zákazky vyhlásil užšiu súťaž, ktorú žalovaný opätovne na základe podaných námietok žalobou napadnutým rozhodnutím nariadil zrušiť, nakoľko žalobca si stanovil takmer identickú podmienku účasti týkajúcu sa odbornej a technickej spôsobilosti ako v predchádzajúcej užšej súťaži, t.j. opätovne vyžadoval preukázanie referencie z realizácie technológie celostenových prefabrikátov. Vzhľadom na uvedené žalovaný uvádza, že žalobca požadované preukázanie aspoň jednej referencie z realizácie projektovej technológie celostenových prefabrikátov vyhotovených z medzerovitých keramických betónov alebo jeho ekvivalent postupoval v rozpore s ust. § 9 ods. 4 zák. č. 25/2006 Z.z., konkrétne s princípom nediskriminácie. Žalovaný vzhľadom na to, že riadne zistil skutkový stav, vec správne právne posúdil a žalovaným napadnuté rozhodnutie vydal v súlade so zákonom o verejnom obstarávaní, žiada, aby súd žalobu žalobcu ako nedôvodnú zamietol. Krajský súd v Bratislave ako súd vecne a miestne príslušný (§ 246 ods. 1 O.s.p.) preskúmal na verejnom pojednávaní napadnuté rozhodnutie v rozsahu dôvodov uvedených v žalobe (§249 ods. 2O.s.p.) a dospel k záveru, že rozhodnutie je potrebné zrušiť v zmysle § 250j ods. 2 písm. a/ a vec vrátiť žalovanému na ďalšie konanie. Podľa § 244 O.s.p. v správnom súdnictve súdy na základe žalôb alebo opravných prostriedkov preskúmavajú zákonnosť rozhodnutí a postupov orgánov verejnej správy. Pri preskúmavaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom Slovenskej republiky, t.j. najmä so skutkovými a procesnými administratívnymi predpismi. V intenciách ustanovenia § 244 ods. 1 O.s.p. súd preskúmava aj zákonnosť postupu správneho orgánu, ktorým sa vo všeobecnosti rozumie aktívna činnosť správneho orgánu podľa procesných a hmotno-právnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia. Úlohou súdu v predmetnej veci bolo preskúmať zákonnosť rozhodnutia žalovaného č. 550-6000/2011- ON-196 zo dňa 22.09.2011, ktorým podľa § 139 ods. 2 písm. a/ zák. č. 25/2006 Z.z. nariadil žalobcovi zrušiť užšiu súťaž na predmet zákazky „Revitalizácia hnedého priemyselného parku v obci Utekáč“ vyhlásenú verejným obstarávateľom obec V., Utekáč 52, XXX XX Utekáč vo N. verejného obstarávania č.XX/XXXX zo dňa XX.XX.XXXX pod zn. XXXXX-MUP, do 30 dní od doručenia tohto rozhodnutia. Súd z pripojeného administratívneho spisu zistil, že žalobca vo Vestníku č. XX/XXXX zo dňa XX.XX.XXXX č. XXXXX-MUP vyhlásil užšiu súťaž na dodávku prác verejného obstarávateľa obec Utekáč na predmet zákazky „Revitalizácia hnedého priemyselného parku v obci Utekáč“ z ktorého vyplýva, že predmetom zákazky je príprava územia a vybudovanie inžinierskych sietí ako aj rekonštrukcia existujúcich budov pre priemyselný park Utekáč s nasledovným stavebno-technickým riešením: Priemyselný park - inžinierske siete s nasledovnými stavebnými objektmi: SO 01 Výrobná hala, SO 02 Výrobná hala, hala bude realizovaná z prefabrikovaných vystužených dielcov z ľahkého medzerovitého betónu z pórovitého kameniva, nosné stenové dielce WLS, ktoré vytvoria izoláciu na hladinu min. 65 dB, pričom sa pripúšťa jej ekvivalent. SO 02a Prístrešok, SO 02b Skladové hospodárstvo, SO 03 Areálové spevnené a parkovacie plochy, SO 04 Areálové cestné komunikácie, SO 05 Areálové pešie komunikácie, SO 05a Lávka pre peších, SO 06 Areálová kanalizácia, SO 07 Areálový vodovod, SO 08 Areálové osvetlenie, SO 09 Areálový plynovod, SO 10 Areálový kamerový systém, SO 11 ČOV, SO 12 Rekonštrukcia vlakovej vlečky, SO 13 Rekonštrukcia technickej budovy turbo kanála, SO 14 Areálové oplotenie a vrátnica, SO 15 Trafostanica + NN rozvody + VN prípojka, SO 16 Úpravňa vody a asanácie. Dňa 26.05.2011 obdržal žalobca od záujemcu spoločnosti EURO-BILDING, a.s. Bratislava žiadosť o vysvetlenie - VVO č. 97/2011-03651-NUP-Revitalizácia hnedého priemyselného parku v obci Utekáč. Záujemca žiada o vysvetlenie uverejnené v bode III.2.3 bod 1, v ktorom žalobca požaduje predložiť zoznam stavebných prác uskutočnených za predchádzajúcich 5 rokov, doplnený potvrdeniami o uspokojivom vykonávaní stavebných prác s uvedeným cien, miest a lehôt uskutočnenia prác a zhodnotenia uskutočnených prác podľa obchodných podmienok... Verejný obstarávateľ ďalej v minimálnej požadovanej úrovni štandardov požaduje predložiť aspoň jednu referenciu z realizácie projektov technológie celostenových prefabrikátov vyhotovených z medzerovitých keramických betónov. Záujemca v tejto žiadosti poukazuje na znenie § 28 zák. č. 25/2006 Z.z. Záujemcovi bola doručená odpoveď na túto žiadosť od žalobcu dňa 01.06.2011, nakoľko záujemca o vysvetlenie nebol spokojný s vysvetlením žalobcu dňa 09.06.2011 doručil žalobcovi žiadosť o nápravu proti podmienkam uvedených súťažných podkladov alebo iných dokumentov poskytnutých v lehote na predkladanie ponúk užšej súťaži podľa § 136 ods. 1 písm. b/ zák. č. 25/2006 Z.z. Dňa 16.06.2011 žalobca oznámil záujemcovi výsledok vybavenia žiadosti o nápravu s odôvodnením a oznámenie o zamietnutí. V tomto oznámení žalobca uviedol, že výhrady bodu proti bodu III.2.3 minimálna požadovaná úroveň štandardov: uchádzač musí predložiť aspoň jednu referenciu z realizácii projektovanej technológie celostenových prefabrikátov vyhotovených s medzerovitých keramických betónov alebo jeho ekvivalent. Žalobca trvá na svojej požiadavke. Pre výstavbu mieni vybrať technicky zdatného uchádzača, ktorý má skúsenosti s realizácie výstavby požadovaným spôsobom. Jedná sa o metódu progresívnej výstavby. Takéto technické riešenie je stanovené aj v projekte stavby. Žalobca uvádza ďalej, že za ekvivalent možno požadovať: a/ realizácia výlučne celostenovým prefabrikátom a to z dôvodu vysokej rezonancie, ktorú spôsobuje technologické zariadenie, ktoré bude inštalované v objekte, b/ kombinácia s vonkajším opláštením a to s podmienkou zabezpečenia všetkých požadovaných funkcií: a) stuženie skeletovej konštrukcie celostenových prefabrikátov a to z dôvodu ochrany súčasnej konštrukcie pred rezonanciou, resp. vibráciami z technologickej linky, čiže prefabrikát musí byť vsadený, ako jeden celok do otvoreného skeletu, b) nepriezvučnosť zabezpečená konštrukciou z porózneho materiálu. Tomuto účelu plne vyhovuje celostenový prefabrikát medzerovitého materiálu, kde pri stanovených hrúbkach sa dosiahne zvuková nepriezvučnosť v hodnote minimálne 65 dB, c) objemová hmotnosť z hľadiska zohľadnenia všetkých vplyvov na existujúcej konštrukcie musí spĺňať kritéria maximálne 740 kg/m3 , pričom celá prefabrikovaná stena musí byť vystužená ako jeden celok. Pokiaľ KINGSPAM spĺňa tieto podmienky, je možné ho prijať ako ekvivalent. To, že je umožnené predložiť ekvivalent technického riešenia stavby každým uchádzačom verejný obstarávateľ nepovažuje túto podmienku za diskriminačnú. Z uvedeného dôvodu verejný obstarávateľ žiadosť o nápravu zamieta. Navrhovateľ spoločnosť Eurobilding a.s. Bratislava, listom zo dňa 22.06.2011, ktorý bol doručený žalovanému dňa 27.06.2011 podal v lehote podľa § 138 ods. 5 písm. a/ zák. č. 25/2006 Z.z. námietky podľa § 138 ods. 2 písm. b/ zák. č. 25/2006 Z.z. proti podmienkam uvedeným v súťažných podkladoch alebo v iných dokumentoch poskytnutých v lehote na predkladanie ponúk, obsahujúce všetky náležitosti a prílohy podľa § 138 ods. 6 a7 zák. č. 25/2006 Z.z.. Navrhovateľ sa v podaných námietkach odvoláva na žiadosť o nápravu, v ktorej prvý bod sa týkal spôsobu akým má záujemca preukázať, že referenčná stavba bola realizovaná konkrétne projektovou technológiou celostenových prefabrikátov vyhotovených z medzerovitých keramických betónov alebo jeho ekvivalentom, nakoľko kontrolovaný vo svojom vysvetlení zo dňa 30.05.2011 iba cituje ustanovenie § 28 ods. 1 písm. a/, b/ zák. č. 25/2006 Z.z.. V druhom bode námietok sa navrhovateľ odvoláva na žiadosť o nápravu, v ktorej reagoval na vysvetlenie kontrolovaného, v ktorom uviedol, aké vlastnosti musí mať technológia, ktorú je možné považovať za ekvivalent, pričom podľa názoru navrhovateľa takto veľmi úzko špecifikovanými podmienkami sa výrazne zužuje okruh možných záujemcov. Uvedenú podmienku považuje za neprimeranú a diskriminačnú vo vzťahu k predmetu zákazky a predpokladanej hodnoty vo výške 6.500.000 eur., nakoľko požadovaný obvodový plášť tvorí približne 1% z predpokladanej hodnoty zákazky a kontrolovaný podľa jeho názoru na túto podmienku kladie neprimeraný dôraz. Skutočnosť, že kontrolovaný má vyhotovený projekt na realizáciu stavby požadovanou technológiou je predmetom samotnej realizácie stavby, a nie predmetom preukázania technickej alebo odbornej spôsobilosti záujemcu. Z toho dôvodu má navrhovateľ za to, že požiadavka kontrolovaného, aby sa záujemcovia preukázali referenciou s presne stanovenou technológiou alebo jej veľmi úzko špecifikovaným ekvivalentom s presne stanovenými vlastnosťami je neopodstatnená a diskriminačná. Navrhovateľ s poukazom na vyššie uvedené skutočnosti žiada žalovaného, aby nariadil kontrolovanému zrušiť diskriminačné podmienky uvedené v oznámení o vyhlásení verejného obstarávania, týkajúce sa predloženia minimálne jednej referencie realizácie projektovej technológie celostenových prefabrikátov, vyhotovených z medzerovitých keramických betónov alebo jeho ekvivalentov. Žalovaný dňa 22.09.2011 vydal napadnuté rozhodnutie, ktorým podľa § 139 ods. 2 písm. a/ zák. č. 25/2006 Z.z. nariadil zrušiť užšiu súťaž na predmet zákazky „Revitalizácia hnedého priemyselného parku v obci Utekáč“ do 30 dní od doručenia tohto rozhodnutia. Z uvedeného rozhodnutia vyplýva, že žalovaný neobdržal od žalobcu originál kompletnej dokumentácie k predmetnej súťaži, prerušil konanie o námietkach a nariadil kontrolovanému doručiť kompletnú dokumentáciu v originály do 10-tich pracovných dní odo dňa doručenia tohto rozhodnutia. Kontrolovaný doručil úradu dňa 25.07.2011 dokumentáciu k predmetnej verejnej súťaži. Žalobca vo vyjadrení k podaným námietkam navrhovateľa uvádza, že trvá na svojej požiadavke uvedenej v bode III.2.3 oznámenia o vyhlásení verejného obstarávania namietanej navrhovateľom a dodáva, že mieni vybrať technicky zdatného uchádzača, ktorý má skúsenosti s realizáciou stavby požadovaným spôsobom. Jedná sa o metódu progresívnej výstavby, pričom takéto technické riešenie je stanovené aj v projekte stavby. Podmienka, že v rámci referencie uchádzač musí predložiť jednu referenciu z realizácie projektovanej technológie celostenových prefabrikátov vyhotovených z medzerovitých keramických betónov alebo jeho ekvivalentov, nie je podľa žalobcu diskriminačná, nakoľko žalobca nestanovil pevne jeden druh a spôsob realizovanej stavby, ale je umožnené každému uchádzačovi predložiť aj ekvivatent, čo znamená, že rozhodnutie o tomto nechal žalobca na výber každého uchádzača a teda príjme voľný dôkaz od každého uchádzača. Žalobca vzhľadom na skutočnosť, že je umožnené predložiť ekvivalent technického riešenia stavby každým uchádzačom, nepovažuje namietanú podmienku účasti za diskriminačnú. Zo spisu vyplýva, že komisia úradu v konaní o námietkach vzhľadom na odborný charakter namietaných skutočností, požiadala o odborné stanovisko. Odborné stanovisko bolo žalovanému doručené dňa 16.09.2011. Z predloženého odborného stanoviska vyplýva, že „pri zhotovení stavby z celostenových prefabrikátov sa oproti stavbe z kusového staviva, resp. iného spôsobu výstavby môžu vyskytnúť určité špecifické technické požiadavky na zhotoviteľa, napr. z pohľadu zariadenia staveniska, minimálnych bezpečnostných a zdravotných požiadavkách na stavenisko, bezpečnosti pri manipulácii s materiálom a premenami, kvalifikovaného personálu s oprávnením obsluhovať potrebné manipulačné stroje a zariadenia, a to všetko v zmysle platných právnych predpisov na zaistenie bezpečnosti a ochrany zdravia pri práci, v prípade môže podľa spôsobu montáže nastať požiadavka na niektorú profesiu, napr. zvárač s príslušným oprávnením. Tieto činnosti a požiadavky sa však nevymykajú bežnej stavebnej praxi a preto je možné predpokladať, že uchádzač, ktorý je technicky spôsobilý na realizáciu obdobného predmetu zákazky alebo s iným druhom obvodového plášťa, napr. aj z kusových stavív, je technicky spôsobilý aj na realizáciu tohto predmetu zákazky s použitím celostenových prefabrikátov. Uchádzač, ktorý je technicky spôsobilý a má skúsenosti s realizáciou obdobného predmetu zákazky, avšak pri použití iného spôsobu výstavby než ako je celostenový prefabrikát, napr. z kusových stavív, je na zrealizovanie predmetu zákazky v danej užšej súťaži technicky spôsobilý. Z odborného stanoviska vyplýva, že zhotoviteľ stavebných konštrukcií v danej kategórii stavieb „celostenový prefabrikát“ je pokladaný za štandardný stavebný prvok je spôsobilý aj vyhotoviť uvedenú stavbu na základe špeciálnych technológií požadovaných žalobcom. Žalovaný uvádza, že namietaná podmienkach účasti stanovená žalobcom na preukázanie technickej spôsobilosti je v rozpore s ustanovením § 9 ods. 4 zák. č. 25/2006 Z.z., konkrétne sa princípom nediskriminácie, nakoľko ako sa uvádza v odbornom stanovisku, záujemca, ktorý má skúsenosti s realizáciou obdobného predmetu zákazky, avšak pri použití iného obvodového materiálu než aký je požadovaný žalobcom, napr. aj kusového staviva je taktiež technicky spôsobilý na zrealizovanie predmetu zákazky. Žalovaný v rozhodnutí uvádza, že komisia úradu poukazuje na skutočnosť, že stanovenie podmienok účasti podľa § zák. č. 25/2006 Z.z. slúži na preukázanie technickej alebo odbornej spôsobilosti záujemcu, pričom uvedené stanovenie podmienok účasti nemá vplyv na následnú realizáciu predmetu zákazky podľa pripravenej projektovej dokumentácie, resp. požiadaviek žalobcu na výstavbu určitou konkrétnou technológiou v prípade, že sa uchádzač preukáže ako technicky spôsobilý na realizáciu predmetnej zákazky. Žalovaný v rozhodnutí poukazuje na to, že zo strany žalobcu došlo k porušeniu § 9 ods. 4 zák. č. 25/2006 Z.z., že pri zadávaní zákaziek nedošlo k uplatneniu princípu rovnakého zaobchádzania, princíp nediskriminácie uchádzačov alebo záujemcov, princíp transparentnosti a princíp hospodárnosti a efektívnosti. Podľa § 50 ods. 4 písm. a/ zák. č. 25/2006 Z.z., verejný obstarávateľ vyhlasuje verejné obstarávanie uverejnením oznámenia o vyhlásení verejného obstarávania ak má v úmysle zadávať zákazku verejnou súťažou, užšou súťažou, rokovacím konaním so zverejnením alebo súťažným dialógom. Podľa § 139 ods. 2 písm. a/ zák. č. 25/2006 Z.z., ak úrad v konaní o námietkach zistí, že postupom kontrolovaného bol porušený tento zákon a porušenie mohlo mať zásadný vplyv na výsledok verejného obstarávania, rozhodnutím nariadi zrušiť použitý postup zadávania zákazky alebo súťaž návrhov. Podľa § 9 ods. 4 zák. č. 25/2006 Z.z., pri zadávaní zákaziek sa musí uplatňovať princíp rovnakého zaobchádzania, princíp nediskriminácie uchádzačov alebo záujemcov, princíp transparentnosti a princíp hospodárnosti a efektívnosti. Súd poukazuje na výkladové stanovisko k § 34 ods. 10 zák. č. 25/2006 Z.z., súčasťou súťažných podkladov sú obchodné podmienky. Preskúmavacia právomoc úradu sa obmedzuje na skúmanie ich súladu so zákonom o verejnom obstarávaní, najmä jeho princípov nie však na skúmanie súladu s obchodnoprávnymi, občianskoprávnymi alebo inými verejnoprávnymi predpismi. Uchádzač je povinný akceptovať znenie navrhnutých obchodných podmienok, ktoré sú súčasťou súťažných podkladov. Verejný obstarávateľ (žalobca) v súťažných podkladoch definuje obchodné podmienky, ktoré sú zostavené najmä podľa Obchodného zákonníka. Určuje svoje potreby a podmienky, za ktorých sa bude zákazka realizovať. Tieto podmienky musia vychádzať z potrieb verejného obstarávateľa, z charakteru predmetu zákazky vrátane jeho kvalifikovaných požiadaviek, musia obsahovať podmienky zhotovenia alebo dodania predmetu zákazky. Obchodné podmienky musia byť súčasťou súťažných podkladov a verejný obstarávateľ nimi v súlade s princípom transparentnosti vopred informuje uchádzačov o podmienkach plnenia zmluvného záväzku. Stanovením prísnych alebo nediskriminačných obchodných podmienok nedochádza k porušeniu zákona o verejnom obstarávaní. Žalobca je ten, ktorý určuje podmienky, za ktorých sa bude zákazka realizovať pri dodržaní základných princípov verejného obstarávania, pričom najmä obchodnoprávne, občianskoprávne predpisy umožňujú v rámci obchodných podmienok vytvoriť výhodnejšiu situáciu v prospech žalobcu. Úrad pri výkone svojej činnosti neskúma súlad zmluvných podmienok s obchodnoprávnymi, občianskoprávnymi alebo inými verejnoprávnymi predpismi a nezasahuje do zmluvnej slobody a kontraktačnej voľnosti verejného obstarávateľa jeho preskumávacia právomoc sa obmedzuje na skúmanie ich súladu so zákonom o verejnom obstarávaní, najmä jeho princípov, a to z pohľadu či verejný obstarávateľ nastavil zmluvné podmienky pre všetkých záujemcov v súlade s princípom transparentnosti, nediskriminácie a princípom rovnakého zákona. Súd ďalej poukazuje na § 28 zák. č. 25/2006 Z.z., účelom určenia a vyhodnotenia splnenia podmienok účasti je zadať zákazku kvalifikovaným, skúseným, odborne a kapacitne zdatným uchádzačom, ktorý budú schopní zabezpečiť splnenie zákazky v celom rozsahu. Verejný obstarávateľ je oprávnený skúmať uvedenú spôsobilosť vo vzťahu ku komplexnému plneniu nie len k prevládajúcej časti. Ak jednotlivé kritéria na vyhodnotenie ponúk súvisia s predmetom zákazky a umožňujú, aby boli ponuky vyhodnocované rovnako, sú nediskriminačné. Súd konštatuje, že cieľom zák. č. 25/2006 Z.z. je okrem iného stanoviť podmienky účasti záujemcov na verejnom obstarávaní, vrátane preukázania ich technickej a odbornej spôsobilosti a tým eliminovať dopad na samotnú realizáciu predmetnej zákazky. Je potrebné poukázať na skutočnosť vyplývajúcu zo špecifík predmetu zákazky, t.j. projektantom stanovených nárokov na nepriezvučnosť, objemovú hmotnosť, pevnosť, tepelný odpor obvodovej konštrukcie, vystuženosť existujúcej skeletovej konštrukcie, riziká vibrácie a rezonancie, cenový faktor a pod. Dôvodom pre stanovenie tohto kritéria bolo zabezpečenie kvalifikovaného subjektu, ktorý má skúsenosť s realizáciou takéhoto resp. obdobného typu zákazky. Na postup žalovaného podľa § 139 ods. 2 písm. a/ zák. č. 25/2006 Z.z., t.j. na vydanie preskúmavaného rozhodnutia, musí byť podľa názoru súdu v prvom rade splnená zákonná podmienka, že porušenie zákona, ktoré navrhovateľ podanými námietkami uplatňoval, malo zásadný vplyv na výsledok verejného obstarávania, alebo či išlo len o vadu, ktorá nemohla mať vplyv na samotnú zákonnosť rozhodnutia žalobcu, ktorým zamietol námietky navrhovateľa. Žalovaný sa bude v ďalšom konaní zaoberať, či námietky navrhovateľa - EURO - BUILDING, a.s., Bratislava majú zásadný vplyv na výsledok verejného obstarávania až po uvedenom novom právnom posúdení veci môže žalovaný znova rozhodnúť. O trovách konania bolo rozhodnuté podľa § 250k ods. 1 O.s.p. tak, že úspešnému žalobcovi súd priznal ich náhradu podľa § 11 ods. 1 písm. a / a ods. 4 vyhl. č. 655/2004 Z.z.: 1/ prevzatie a príprava (2011) 1x123,50 + 20% DPH= 148,20 eur 2/ písomné podanie (žaloba) 1x123,50 + 20% DPH= 148,20eur 3/ účasť na pojednávaní dňa 11.12.2012 1x127,16 + 20% DPH= 152,59eur 2 x paušál 7,41 + 20% DPH= 17,78 eur, 1 x paušál 7,63 + 20% DPH= 9,16 čo spolu predstavuje 475,93 a zaplatený súdny poplatok vo výške 66 eur, ktoré žalovaný uhradí k rukám právneho zástupcu žalobcu do 3 dní od právoplatnosti rozhodnutia. Toto rozhodnutie bolo prijaté pomerom hlasov 3:0. Poučenie: Proti tomuto uzneseniu možno podať odvolanie do 15 dní odo dňa jeho písomného doručenia na Najvyšší súd Slovenskej republiky, prostredníctvom Krajského súdu v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1011201771.1 (dáta aktuálne k 31. 10. 2026). Záväzné je znenie zverejnené súdom.




